ยะลาท่วม 4 อำเภอ เร่งช่วยเหลือประชาชนเดือดร้อน
จากอิทธิพลลมตะวันออกเฉียงเหนือที่พัดปกคลุมภาคใต้ มีกำลังแรง ประกอบกับหย่อมความกดอากาศต่ำกำลังแรง เคลื่อนเข้าปกคลุมประเทศมาเลเซียและในพื้นที่ภาคใต้ ทำให้มีฝนตกหนักถึงหนักมาก ตั้งแต่วันที่ 23- 26 ก.พ.65 ทำให้เกิดน้ำท่วมหลายพื้นที่ในจังหวัดยะลา ประกอบด้วย อำเภอเมือง รามัน ยะหา และอำเภอกรงปินัง ด้านนายภิรมย์ นิลทยา ผู้ว่าราชการจังหวัดยะลา พร้อมด้วยนายธราวุธ ช่วยเกิด นายอำเภอเมืองยะลา นายวีรวัฒน์ ศิริกุลพิพัฒน์ หัวหน้าป้องกันและบรรเทาสาธารณภัยจังหวัดยะลา นายชาคร คงเสรีกุล ป้องกันจังหวัดยะลา ลงพื้นที่ติดตามสถานการณ์น้ำท่วมในพื้นที่เขตอำเภอเมืองยะลา ที่บริเวณหน้า รพ.สต.สะเตงนอก ปากซอย 9 หมู่ที่ 6 ตำบลสะเตงนอก อำเภอเมือง จังหวัดยะลา เพื่อเร่งแก้ไขปัญหาน้ำไหลเข้าท่วมพื้นที่บ้านเรือนที่อยู่อาศัยของประชาชน เบื้องต้น ผู้ว่าฯยะลา ได้สั่งการให้ทุกหน่วย ทั้งเทศบาลเมืองสะเตงนอก ปภ.และเจ้าหน้าที่ ตชด.ที่ 44 ค่ายพญาลิไท เร่งช่วยเหลือเป็นการด่วน ซึ่งระดับน้ำได้ไหลเข้าท่วมสูงประมาณ 30-60 ซม. เนื่องจากฝนที่ตกอย่างต่อเนื่อง จากนั้นลงพื้นที่ หมู่ที่ 3 บ้านเปาะยานิ และบ้านจารู ย่านชุมชนตลาดเก่า ในเขตเทศบาลนครยะลา ติดตามการเร่งระบายน้ำในเขตเทศบาลนครยะลา ที่สถานีสูบน้ำปั๊ม C บ้านจารู ซึ่งเป็นจุดรับน้ำสุดท้ายในเขตเทศบาลนครยะลา เร่งระบายน้ำที่ไหลเข้าท่วมลงสู่แม่น้ำปัตตานีให้เร็วที่สุด จากนั้นเดินทางต่อไปยังโครงการส่งน้ำและบำรุงรักษาปัตตานี เขตรอยต่อตำบลตาเซะ จังหวัดยะลา และอำเภอยะรัง จังหวัดปัตตานี เพื่อติดตามการบริหารจัดการน้ำในพื้นที่ ซึ่งขณะนี้เขื่อนปัตตานี ได้มีการเปิดประตูระบายน้ำ เร่งระบาย  พร้อมทั้งเตรียมรองรับปริมาณน้ำที่ไหลเข้าสู่เขื่อนปัตตานีกองอำนวยการป้องกันและบรรเทาสาธารณภัยจังหวัดยะลา รายงานพื้นที่ประสบอุทกภัย นำท่วมและวาตภัย จำนวน 4 อำเภอ ประชาชนได้รับผลกระทบทั้งหมด 2,804 ครัวเรือน  11,044 คน (อพยพ 14 ครัวเรือน 65 คน) ซึ่งทางจังหวัดได้สั่งการให้ทางอำเภอ ร่วมกับองค์กรปกครองส่วนท้องถิ่น หน่วยทหาร ตำรวจ กำนันผู้ใหญ่บ้านและอาสาสมัครในพื้นที่ ร่วมกันให้ความช่วยเหลือประชาชนอย่างเต็มที่